Туристическая полиция - Sport. Mindig.
2018. április 4. Szerző: Szele Tamás
Ne tessenek megijedni, nincsenek még a spájzban. Mármint az oroszok. Egyelőre otthon vannak, Oroszhonban, és éppenséggel a turisták érdekében cselekszenek – ha ugyan a hír azt jelenti, amit jelent, mert arrafelé semmi sem biztos, és semmi sem egyértelmű. Az a lényeg, hogy Oroszország a foci-VB miatt létrehozza az össz-orosz turisztikai rendőrséget.
A Vlagyimir Kolokolcev belügyminiszter utasítására létrejövő speciális egységnek olyan rendőrök lesznek a tagjai, akik jól beszélnek idegen nyelveken, hiszen a külföldi szurkolóknak kell segítséget nyújtaniuk. Munkatársaik a világbajnokság időszakában a nap 24 órájában járőröznek majd a frekventált helyeken. Moszkvában már 2014 óta működik a turisztikai rendőrség, amelynek tagjai folyékonyan beszélnek angolul, franciául, spanyolul és kínaiul, és elsősorban a külföldi látogatók körében népszerű sétaútvonalakon ügyelnek a közbiztonságra. A világbajnokság június 14. és július 15. között lesz 11 orosz város - Moszkva, Szentpétervár, Szocsi, Kazany, Szaranszk, Kalinyingrád, Volgográd, Rosztov-Don, Nyizsnyij Novgorod, Jekatyerinburg és Szamara - 12 stadionjában.
Mármost a dologban - mielőtt belemerülnénk – van valami. Aki az orosz bűnözést lebecsüli, nagy hibát követ el, melyet keservesen megbánhat, a blatnoj mir, a „tolvajvilág” arrafelé nagyon nem tréfadolog. Hétköznapi az emberrablás, a zsarolás, a gyilkosság. A világ legkeményebb csibészei laknak ott. És hát az orosz ultrák sem arról híresek, hogy kenyérrel, sóval, vodkácskával, sós heringgel várnák a vendégszurkolókat, sőt. Még arról is szó volt közöttük, hogy a korábban erdei tisztásokon tartott, előre leszervezett tömegverekedéseket, az ustawkákat ezentúl a stadionokban rendezzék meg, hivatalos sportként, aminek az oroszul „harcot” jelentő „draka” volna a neve. (Mellesleg: az ustawkának semmi köze az utcai verekedésekhez, azok spontán alakulnak ki és nincsenek szabályozva).